เร่งเจรจาเปิดด่านขนส่งสินค้าผลไม้ไปจีน ตลอด 24 ชั่วโมง รองรับผลิตทางการเกษตรของไทยช่วงฤดูกาลเก็บเกี่ยว
นายสุพันธ์ มงคลสุธี ประธานสภาอุตสาหกรรมประเทศไทย หรือ สอท. กล่าวว่า จากนโยบายความเข้มงวดการแพร่ระบาดโควิด-19 ในบางประเทศ โดยเฉพาะจากจีนมีนโยบาย Zero COVID-19 ทำให้มีการเข้มงวดในการตรวจสอบสินค้าผลไม้ส่งผลกระทบการส่งสินค้าผลไม้จจากไทยไปจีนเป็นอย่างมาก ทั้งการฆ่าเชื้อทุกตู้คอนเทนเนอร์ การตรวจสอบศัตรูพืชกักกันและการตรวจสอบการปนเปื้อนเชื้อไวรัสโควิด-19 ส่งผลให้เวลาการขนส่งจากเดิมใช้เวลาเพียง 3-5 วันเป็น 10–15 วันต่อเที่ยว อีกทั้งความไม่แน่นอนในการเปิด-ปิดด่าน ทำให้เกิดความแออัดที่ด่านจำนวนมาก เพื่อรองรับผลกระทบที่จะเกิดขึ้นในการส่งออกผลไม้ของไทย ในช่วงฤดูการเก็บเกี่ยวผลไม้ประมาณเดือนมีนาคม-มิถุนายน หลายชนิด เช่น ทุเรียนที่ผลผลิตออกมาหลายแสนตัน ซึ่งหากแก้ไขไม่ทันจะทำให้ราคาสินค้าผลไม้ตกต่ำอย่างมาก ภาคเอกชน ได้ขอเสนอกระทรวงพาณิชย์ เร่งเจรจากับรัฐบาลกลางจีน ให้เปิดด่านสถานีรถไฟบ่อหาน เพื่อรองรับสินค้าผลไม้ไทยให้ทันในเดือนเมษายน 2565 นี้ และขยายเวลาเปิดด่านเป็น 24 ชั่วโมง เพิ่มช่องทาง Green lane ในการตรวจสินค้าผลไม้ รวมถึงขอให้มีการพิจารณาเพิ่มการอนุญาตจำนวนรถบรรทุกให้ผ่านด่านในเส้นทาง R3A  ให้มากขึ้น และขอให้กระทรวงพาณิชย์ติดตามและผลักดันการเปิดด่านกับประเทศเพื่อนบ้านอย่างต่อเนื่อง